(ສພຊ) ເພື່ອເສີມຂະຫຍາຍມູນເຊື້ອແຫ່ງຄວາມສາມັກຄີໃຫ້ເປັນປຶກແຜ່ນແໜ້ນໜາຂອງບັນດາເຜົ່າ, ຊັ້ນຄົນ, ເພດໄວພາຍໃຕ້ການນຳພາຂອງພັກ ທັງເປັນການໂຄສະນາສຶກສາອົບຮົມສະມາຊິກພັກ, ພະນັກງານ ແລະ ລັດຖະກອນ ເຫັນໄດ້ບົດບາດ, ຄວາມໝາຍຄວາມສຳຄັນ ແລະ ເນື້ອໃນຂອງລັດຖະທຳມະນູນ ແຫ່ງ ສປປລາວ ເພີ່ມທະວີສະຕິເຄົາລົບລັດຖະທຳມະນູນ ແລະ ກົດໝາຍຢ່າງຖືກຕ້ອງ ແລະ ເຂັ້ມງວດ; ຕອນເຊົ້າວັນທີ 14 ສິງຫາຜ່ານມາ, ທີ່ຫ້ອງປະຊຸມຄະນະເລຂາທິການສະພາແຫ່ງຊາດ ນະຄອນຫລວງວຽງຈັນ, ສະພາແຫ່ງຊາດ (ສພຊ) ໄດ້ຈັດກອງປະຊຸມປາຖະກະຖາເລົ່າມູນເຊື້ອວັນລັດຖະທຳມະນູນ ແຫ່ງ ສປປລາວ ຄົບຮອບ 29 ປີ (15 ສິງຫາ 1991-15 ສິງຫາ 2020) ແລະ ວັນສ້າງຕັ້ງແນວລາວສ້າງຊາດ ຄົບຮອບ 70 ປີ (13 ສິງຫາ 1950-13 ສິງຫາ 2020) ໂດຍການປາຖະກະຖາຂອງທ່ານ ສົມພູ ດວງສະຫວັນ ປະທານກຳມາທິການວັດທະນະທຳ-ສັງຄົມ ສພຊ ແລະ ທ່ານ ຈັນທະວົງ ແສນອາມາດມົນຕີ ຮອງປະທານສູນກາງແນວລາວສ້າງຊາດ; ມີຄະນະກົມ, ຄະນະສູນ, ຄະນະພະແນກ, ພະນັກງານ-ລັດຖະກອນພາຍໃນ ສພຊ ເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ທ່ານ ສົມພູ ດວງສະຫວັນ ໄດ້ຍົກໃຫ້ເຫັນຄວາມໝາຍ, ຄວາມສຳຄັນ, ສະພາບຄວາມຈຳເປັນທີ່ຕ້ອງສ້າງລັດຖະທຳມະນູນ ແລະ ການປັບປຸງລັດຖະທຳມະນູນໃນໄລຍະຜ່ານມາ ເຊິ່ງລັດຖະທຳມະນູນ ແມ່ນກົດໝາຍພື້ນຖານຂອງຊາດ, ເປັນການຫັນເອົາແນວທາງນະໂຍບາຍປ່ຽນແປງໃໝ່ຢ່າງຮອບດ້ານ ແລະ ມີຫລັກການຂອງພັກປະຊາຊົນປະຕິວັດລາວ ມາເປັນກົດໝາຍພື້ນຖານຂອງລະບອບປະຊາທິປະໄຕປະຊາຊົນລາວ ໂດຍຖືກຮັບຮອງເອົາໃນກອງປະຊຸມສະໄໝສາມັນເທື່ອທີ 6 ຂອງສະພາປະຊາຊົນສູງສຸດຊຸດທີ II ໃນປີ 1991 ແລະ ປະກາດໃຊ້ຢ່າງເປັນທາງການໃນວັນທີ 15 ສິງຫາ 1991; ໃນປີ 2003 ລັດຖະທໍາມະນູນ ແຫ່ງ ສປປລາວ ໄດ້ມີການປັບປຸງໃນກອງປະຊຸຸມສະໄໝສາມັນເທື່ອທີ 3 ຂອງ ສພຊ ຊຸດທີ V ປະກອບມີ 11 ໝວດ 98 ມາດຕາ ແລະ ປີ 2015 ໄດ້ມີການປັບປຸງເປັນຄັ້ງທີ 2 ໃນກອງປະຊຸມສະໄໝສາມັນເທື່ອທີ 10 ຂອງ ສພຊ ຊຸດທີ VII ປະກອບມີ 14 ໝວດ 119 ມາດຕາ.
ຈາກນັ້ນ, ທ່ານ ຈັນທະວົງ ແສນອາມາດມົນຕີ ໄດ້ປາຖະກະຖາກ່ຽວກັບວັນສ້າງຕັ້ງແນວລາວສ້າງຊາດ ຄົບຮອບ 70 ປີ ໂດຍໄດ້ຍົກໃຫ້ເຫັນຕົ້ນກຳເນີດ ແລະ ການເຕີບໃຫຍ່ຂະຫຍາຍຕົວຕະຫລອດໄລຍະ 70 ປີຜ່ານມາ ເຊິ່ງແນວລາວສ້າງຊາດໃນປັດຈຸບັນ ແມ່ນໄດ້ສືບທອດ ແລະ ເສີມຂະຫຍາຍມູນເຊື້ອມາຈາກແນວລາວອິດສະຫລະ ກໍຄືແນວລາວຮັກຊາດໃນເມື່ອກ່ອນ ໂດຍໄດ້ຮັບການສ້າງຕັ້ງຂຶ້ນໃນວັນທີ 13 ສິງຫາ 1950 ພາຍໃຕ້ການຊີ້ນຳໂດຍກົງຈາກພັກປະຊາຊົນປະຕິວັດລາວ ເຊິ່ງເປັນອົງການຈັດຕັ້ງສຳພັນທາງການເມືອງ ທັງເປັນຕົວແທນໃຫ້ແກ່ຊົນຊັ້ນ, ຊັ້ນຄົນ, ຊົນເຜົ່າ, ສາສະໜາ, ເພດ, ໄວ ແລະ ຊາວລາວທີ່ດຳລົງຊີວິດຢູ່ຕ່າງປະເທດ, ມີໜ້າທີ່ເຕົ້າໂຮມຄວາມສາມັກຄີປອງດອງຂອງປະຊາຊົນລາວບັນດາເຜົ່າໃນການປະຕິບັດສອງໜ້າທີ່ຍຸດທະສາດຄື: ປົກປັກຮັກສາ ແລະ ສ້າງສາພັດທະນາປະເທດຊາດ.
ແຫຼ່ງຂ່າວທີ່ມາ: ສະພາແຫ່ງຊາດ